P6_TA(2005)0065

Arbejdet i Den Blandede Parlamentariske Forsamling i 2004

Europa-Parlamentets beslutning om arbejdet i Den Blandede Parlamentariske Forsamling AVS-EU i 2004 (2004/2141(INI))

Europa-Parlamentet,

- der henviser til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet (AVS) og på den anden side Det Europæiske Fællesskab og dets medlemsstater, som blev undertegnet i Cotonou den 23. juni 2000 (Cotonou-aftalen) [1], og som trådte i kraft den 1. april 2003,

- der henviser til forretningsordenen for Den Blandede Parlamentariske Forsamling AVS-EU, sidst ændret i Haag den 25. november 2004 [2],

- der henviser til beslutninger vedtaget af Den Blandede Parlamentariske Forsamling AVS-EU under den 7. samling i Addis Abeba (Etiopien) den 19. februar 2004 [3] om:

- de økonomiske partnerskabsaftaler: vanskeligheder og perspektiver

- forebyggelse og løsning af konflikter og skabelse af varig fred

- fattigdomsbetingede sygdomme og reproduktiv sundhed i AVS-staterne

- bomuld og andre råvarer: problemer for AVS-lande

- ødelæggelserne som følge af cyklonerne i Stillehavsområdet, Det Indiske Ocean og Vestindien og nødvendigheden af en hurtig reaktion i forhold til naturkatastrofer,

- der henviser til beslutninger vedtaget af Den Blandede Parlamentariske Forsamling AVS-EU under den 8. samling i Haag (Nederlandene) den 22.- 25. november 2004 [2] om:

- den politiske dialog (Cotonou-aftalens artikel 8)

- bistand og fødevaresikkerhed

- situationen i Darfur

- ødelæggelserne som følge af cyklonerne i Vestindien,

- der henviser til Rådets forordning (EF) nr. 314/2004 af 19. februar 2004 om visse restriktive foranstaltninger over for Zimbabwe [4],

- der henviser til forretningsordenens artikel 45,

- der henviser til betænkning fra Udviklingsudvalget (A6-0044/2005),

A. der henviser til, at Den Blandede Parlamentariske Forsamling tjener som model for udviklingssamarbejdet på internationalt plan, og at den yder et værdifuldt bidrag til en åben og jævnbyrdig dialog mellem Nord og Syd,

B. der henviser til, at etableringen af stående udvalg har bidraget til forsamlingens historiske udvikling til en egentlig parlamentarisk forsamling,

C. der henviser til, at der er blevet udsendt fire fælles delegationer i 2004: til Eritrea den 22.-25. januar, til observation af valgene i Malawi den 18.-20. maj, til AVS-EU-topmødet i Maputo (Mozambique) den 21.-24. januar og til det regionale seminar for økonomiske og sociale interessegrupper i Fiji den 18.-20. oktober,

D. der henviser til, at AVS-gruppen for første gang sendte en observationsmission i anledning af de europæiske valg den 10.- 13. juni 2004 til Haag (Nederlandene) og til Budapest (Ungarn),

E. der henviser til Den Blandede Parlamentariske Forsamlings vigtige rolle i forbindelse med etableringen af den politiske dialog i henhold til artikel 8 i Cotonou-aftalen, navnlig hvad angår styrkelsen af demokratiet, gennemførelsen af god regeringsførelse og forsvar for menneskerettighederne,

F. der er tilfreds med, at den etiopiske regering den 14. november 2004 erklærede, at den i princippet ville anerkende grænsedragningen til Eritrea i overensstemmelse med den internationale grænsekommissions afgørelse,

G. der henviser til, at Europa-Parlamentets formand den 21. januar 2004 understregede Europa-Parlamentets holdning vedrørende Zimbabwe over for Den Blandede Parlamentariske Forsamling,

H. der henviser til, at situationen, hvad angår menneskerettigheder, ytrings- og forsamlingsfriheden, er blevet forværret i Zimbabwe,

I. der henviser til, at ordførerne for AVS-EU's Udvalg om Økonomisk Udvikling, Finanser og Handel ikke har været i stand til rettidigt at blive enige om en fælles tekst vedrørende opførelse af Den Europæiske Udviklingsfond på budgettet,

J. der henviser til indlæg til Den Blandede Parlamentariske Forsamling fra henholdsvis Centret for Virksomhedsudvikling (CVU) og Det Tekniske Center for Samarbejde på Landbrugsområdet og i Landdistrikterne (TCL),

K. der henviser til de fremragende bidrag fra det nederlandske formandskab samt flere lokale myndigheder i forbindelse med tilrettelæggelsen og indholdet af den 8. samling i Haag,

1. opfordrer Den Blandede Parlamentariske Forsamling til at styrke sin rolle som forum for den politiske dialog i overensstemmelse med Cotonou-aftalens artikel 8;

2. glæder sig over, at Den Blandede Parlamentariske Forsamlings Præsidium gjorde sig store anstrengelser for at bidrage positivt til en fredelig løsning på grænsestridighederne mellem Eritrea og Etiopien via en dialog og under fuldstændig overholdelse af folkeretten;

3. understreger den politiske betydning af den beslutning, Den Blandede Parlamentariske Forsamling vedtog den 25. november 2004 om situationen i Darfur, hvori de aktuelle overgreb fordømmes, og der ønskes en politisk løsning på grundlag af FN's Sikkerhedsråds resolution 1564 og 1574 (2004);

4. opfordrer Den Blandede Parlamentariske Forsamling til at fortsætte arbejdet vedrørende menneskerettighederne og således bidrage til den politiske dialog i henhold til Cotonou-aftalens artikel 8; kræver, at civilsamfundet inddrages i Den Blandede Parlamentariske Forsamlings og dennes stående udvalgs arbejde;

5. foreslår, at der i sager af fælles interesse blandt udvalgene fastlægges en samarbejdsprocedure, så der kan afgives udtalelser til betænkninger fra hovedudvalget;

6. glæder sig over, at AVS-repræsentanter i 2004 har sikret bedre forberedelse af kompromishastebeslutningsforslag, således at særskilte endelige afstemninger har kunnet undgås;

7. glæder sig over den nye Kommissions holdning til spørgetiden, idet man vil besvare spørgsmål skriftligt og tillægsspørgsmål mundtligt; anmoder Rådet om at følge samme procedure;

8. opfordrer Kommissionen og andre modtagere af beslutningen til at forbedre opfølgningen af tidligere beslutninger, navnlig under møder i de stående udvalg;

9. glæder sig over, at der blev sendt en delegation af AVS-medlemmer til at observere de europæiske valg den 10.- 13. juni 2004 til Haag (Nederlandene) og Budapest (Ungarn), og mener, at der er tale om en ny etape for Den Blandede Parlamentariske Forsamling hen imod en forsamling af jævnbyrdige partnere;

10. glæder sig over, at AVS-gruppen har holdt løftet om, at Zimbabwes delegation ikke omfatter personer, der er omfattet af Rådets restriktive foranstaltninger, når møderne afholdes på EU's territorium, og har tillid til, at den vil overholde dette løfte for fremtiden;

11. opfordrer Den Blandede Parlamentariske Forsamling til at vedtage sin betænkning om opførelse af Den Europæiske Udviklingsfond på budgettet på plenarmødet i Bamako (Mali); understreger, at opførelsen af Den Europæiske Udviklingsfond på Den Europæiske Unions budget bør ledsages af en styrkelse af Den Blandede Parlamentariske Forsamlings politiske rolle med hensyn til opfølgning og kontrol af de midler, der anvendes som led i AVS-EU-partnerskabet;

12. bifalder den regelmæssige opfølgning, som AVS-EUs Udvalg om Økonomisk Udvikling, Finanser og Handel foretager vedrørende de økonomiske partnerskabsaftaler AVS-EU i samarbejde med Kommissionen og repræsentanter for civilsamfundet;

13. bifalder det voksende samarbejde mellem Den Blandede Parlamentariske Forsamling og FN's forskellige organer, og opfordrer Den Blandede Parlamentariske Forsamling til at fortsætte ad denne vej;

14. opfordrer Den Blandede Parlamentariske Forsamling til at bidrage til en styrkelse af parlamentsmedlemmernes rolle i AVS-landene i forbindelse med parlamentarisk kontrol af de respektive regeringer, navnlig i forbindelse med udviklingsstøtten;

15. opfordrer Den Blandede Parlamentariske Forsamling til i fuldt omfang at udøve sin demokratiske kontrolfunktion over CVU og TCL som organer under Contonou-aftalen,, således som det skete i Addis Abeba i forbindelse med en generel debat med CVU og i Haag med TCL som led i behandlingen af betænkningen om bistand og fødevaresikkerhed;

16. glæder sig over, at Den Blandede Parlamentariske Forsamlings Præsidium har ændret dagsordenen for samlingerne på en sådan måde, at der er mere tid til indlæg fra salen, og i de fleste tilfælde afkortede indlæg fra talerstolen;

17. opfordrer Præsidiet til at undgå, at der afholdes andre møder samtidig med plenarmødet;

18. er tilfreds med, at ikke-statslige aktører inddrages i tilknyttede møder, herunder Kvindeforum;

19. understreger, hvor værdifuld rotationsordningen for Den Blandede Parlamentariske Forsamling mellem EU's medlemsstater er, og mener, at denne rotationsordning derfor bør fastholdes fremover, om det så er mellem de skiftende rådsformandskaber eller på anden vis, hvis den europæiske forfatning er ratificeret af samtlige medlemsstater; bemærker imidlertid, at AVS-medlemmerne nok ville sætte pris på en klimatisk gunstigere tid på året, eventuelt ved at bytte om på tidspunktet for Den Blandede Parlamentariske samlinger i AVS-landene og i Europa;

20. takker det nederlandske formandskab og provinserne Noord Brabant og Zeeland samt kommunerne Haag og Rotterdam, fordi de aktivt har bidraget til den 8. samling, herunder navnlig arbejdsgrupperne;

21. opfordrer det britiske formandskab og Europa-Parlamentets Præsidium til at træffe de nødvendige foranstaltninger til at afholde den 10. samling i Det Forenede Kongerige;

22. opfordrer Den Blandede Parlamentariske Forsamling til i overensstemmelse med Cotonou-aftalens artikel 17, stk. 3, at afholde møder på regionalt eller subregionalt plan på grundlag af de parlamentariske strukturer, der findes inden for AVS-gruppen, bl.a. vedrørende regionalt samarbejde i forbindelse med forebyggelse og løsning af konflikter og indgåelse og gennemførelse af økonomiske partnerskabsaftaler;

23. glæder sig over, at Den Blandede Parlamentariske Forsamlings dokumenter så hurtigt bliver offentliggjort på internettet, der er et vigtigt redskab for, at denne forsamling fungerer så godt på trods af den store geografiske afstand mellem medlemmerne;

24. opfordrer Den Blandede Parlamentariske Forsamling og de to sekretariater til systematisk at anvende email og internet til fremsendelse af dokumenter til medlemmerne og aktivt at fremme anvendelsen af internettet, når det er muligt;

25. glæder sig over åbningsmødet i Det Panafrikanske Parlament (PAP) i marts 2004 i Addis Abeba og foreslår etablering af et tæt samarbejde mellem EP- og PAP-medlemmerne og et udvekslingsprogram for EP-tjenestemænd og PAP-tjenestemænd for at hjælpe dem med at opbygge kapacitet med henblik på det første direkte valg, der skal finde sted i marts 2009;

26. pålægger sin formand at sende denne beslutning til AVS-EU Ministerrådet, Den Blandede Parlamentariske Forsamling AVS-EU, AVS-landenes parlamenter, guvernørerne i provinserne Noord Brabant og Zeeland, borgmestrene i Haag og Rotterdam og Kommissionen.

[1] EFT L 317 af 15.12.2000, s. 3.

[2] Endnu ikke offentliggjort i EUT.

[3] EUT C 120 af 30.4.2004, s. 1.

[4] EUT L 55 af 24.2.2004, s. 1. Forordning ændret ved Kommissionens forordning (EF) nr. 1488/2004 (EUT L 273 af 21.8.2004, s. 12).

--------------------------------------------------